Retten er sat: Kusine stævner fætter om familiedomænet

Hvem har retten til domænet Bale.dk? Ifølge domæneklagenævnet er det domænets nuværende ejer, Ulrich Kallesøe Wester Bale, der bruger siden privat. Men hans kusine, Marianne Kallesøe Bale, der driver en advokatvirksomhed med navnet Bale Advokatfirma, mener, at domænet burde tilfalde hende. Derfor krævede hun domænet overdraget i Klagenævnet for Domænenavne, men nævnet fandt, at ejerskabet retmæssigt tilhører fætteren.

Den afgørelse var kusinen ikke enig i, og derfor besluttede hun sig for at hive sin fætter i Sø- og Handelsretten. Datoen er nu sat, og de to familiemedlemmer skal mødes i retten d. 29. maj.

»Jeg går ind i sagen med de forventninger, som klagenævnet gav mig medhold i, da jeg vandt sagen. Det regner jeg også med, kommer til at ske nu,« siger Ulrich Kallesøe Wester Bale til Version2 og tilføjer:

»Min advokat mener også, at sagen er så banal og sjov, at han mener, at der er gode odds.«

Marianne Kallesøe Bale skriver i en mail til Version2, at hun ikke ønsker at udtale sig om interne familieanliggender offentligt, og at hun derfor ikke ønsker at udtale sig om sagen.

Ulrich Kallesøe Wester Bale har fundet en lang række tidligere sager fra bl.a. domæneklagenævnet frem til at føre sin sag. Han ved af gode grunde ikke, hvad kusinen vil fokusere på, men hvis sagen kommer til at ligne sagen i domæneklagenævnet, har han et bud.

»Det vil højst sandsynligt bygge på, at hun ejer et advokatfirma, og derfor har større interesse i at overtage domænet, eftersom det ikke er alment gavnligt i forhold til brugen af domænet. Hun vil formentlig argumentere for, at hun har en lidt mere generel interesse for at kunne fremvise sit domæne på bale.dk,« siger Ulrich Kallesøe Wester Bale.

Risikerer stor regning

For Ulrich Kallesøe Wester Bale er hele sagen uforståelig. Domænet koster 45 kroner om året, og han argumenterer for, at der er en lang række relevante domæner, som er ledige, og som kusinen i stedet kunne bruge.

»Min kusine har nogle ressourcer i baghånden som advokat, så det kan være, at hun tænker, at det er en lille sag. Men for mig er det noget ret stort at skulle slæbes i retten for noget, jeg betaler 45 kroner om året til,« siger Ulrich Kallesøe Wester Bale.

Ulrich Kallesøe Wester Bale har søgt fri proces, og håber dermed på at få dækket de fleste af sine omkostninger ved retssagen. Udfordringen er, at der kan gå mellem fire og otte måneder, før han får svar på sin ansøgning. Det er længe efter, der er faldet dom i sagen, og derfor ved han ikke, om han ender med at stå med en kæmpe regning for advokatsalær og andre udgifter i forbindelse med retssagen.

»Jeg frygter lidt, at denne her fri proces ikke går igennem. Så kan det godt blive en bekostelig affære. Et advokatsalær er ikke ligefrem billigt,« fortæller han til Version2 og fortsætter:

»Min advokat og jeg har lavet den aftale, at han vil søge fri proces for mig. Han mente, at der var gode chancer for, at jeg får det tilkendt.«

Sø- og Handelsretten er på landsretsniveau. Det betyder, at næste anke vil være Højesteret. Jacob håber dog ikke, at sagen kommer længere end det.

»Det har da strejfet mig, at der er en mulighed for, at hun forsøger at trække sagen videre op gennem retssystemet. Men jeg håber da, at hun kan se fornuften i at stoppe den i Sø- og Handelsretten. Jeg går ud fra, at det her er slutpunktet, og så må en af parterne vælge at trække sig.«

I en kortfattet mail til Version2 skriver Marianne Kallesøe Bale, at hun vil rette sig efter rettens afgørelse. Derfor tyder alt på, at sagen endeligt bliver afgjort ved retssagen.

Men selv om parterne skal mødes den 29. maj, er det ikke sikkert, at der kommer en afgørelse der. Sø- og Handelsretten oplyser til Version2, at sagen kan tage op til to måneder at afgøre. Nogle gange er der retten dog så sikker på resultatet, efter forhandlingen, at man kommer med et mundtligt forslag til et forlig, og dermed, at parterne finder en løsning, uden der behøver at falde en dom.

Sagen har påvirket familien Bale, og der er i øjeblikket ingen kontakt mellem fætteren og kusinen. Ulrich Kallesøe Wester Bale håber dog på, at den anspændte situation vil blive blødt op med tiden.